钦定古今图书集成/明伦汇编/宫闱典/第040卷 > 裕宗弘吉剌皇后
## 钦定古今图书集成/明伦汇编/宫闱典/第040卷 > 裕宗弘吉剌皇后

按《元史后妃传》：裕宗徽仁裕圣皇后伯蓝也怯赤，一
名阔阔真，弘吉剌氏，生顺宗、成宗。“先是世祖出田猎，
道渴，至一帐房，见一女子缉驼茸，世祖从觅马湩，女
子曰：‘马湩有之，但我父母诸兄皆不在，我女子难以
与汝’。世祖欲去之，女子又曰：‘我独居此，汝自来自去，
于理不宜。我父母即归，姑待之’。须臾果归，出马湩饮”
世祖。世祖既去，叹息曰：“得此等女子为人家妇，岂不
美耶！”后与诸臣谋择太子妃，世祖俱不允。有一老臣
尝知向者之言，知其未许嫁，言于世祖。世祖大喜，纳
为太子妃。后性孝谨，善事中宫，世祖每称之为贤德
媳妇。侍昭睿顺圣皇后，不离左右。至溷厕所用纸，亦
以面擦令柔软以进。一日，裕宗有病，世祖往视，见床
上设织金卧褥，世祖愠而语之曰：“我尝以汝为贤，何
乃若此耶？”后跪答曰：“常时不曾敢用，今为太子病，恐
有湿气。”因用之，即时彻去。世祖崩，成宗至上都，诸王
毕会。先是，御史中丞崔彧得玉玺于木华黎国王曾
孙世德家，其文曰：“受命于天，既寿永昌，上之于后。”至
是，后手授成宗即皇帝位，尊后为皇太后。册文曰：“自
家而国，治道必有所先；立爱惟亲，君德莫先于孝。况
恩深于鞠我，而礼重于正名。历代以来，令仪可考。人
子之职所在，天下之母宜尊。恭惟圣母，圣善本乎天
资，静专法乎地道。上以奉宗祏之重，下以叙伦纪之
常。助我前人，守《卷耳》忧勤之志。保予冲子，成《思齐》雍
肃之风。肆神器之有归，知孙谋之素定。畀付虽由于
历数，规摹一出于庭闱。是用率吁众心，章明矩度，不
胜拳拳大愿，谨奉册宝，上尊称曰皇太后。伏惟长信
穆穆，周宗绵绵，备《洛书》之锡福，粲慈极之仪天。瑶图
宝运，于万斯年。”命设官属，置徽政院。后院官有受献
浙西田七百顷，籍于位下，太后曰：“我寡居，妇人，衣食
自有馀，况江南率土，皆国家所有，我曷敢私之。”即命
中书省尽易院官之受献者。后之弟欲因后求官，后
语之曰：“若欲求官耶，汝自为之，勿以累我也。”其后弟
果被黜，人皆服后之先见。大德四年二月崩，祔葬先
陵，谥曰裕圣皇后，升祔裕宗庙。至大三年十月，又追
尊谥曰徽仁裕圣皇后。